આ ખતરાની વાત કરતાં પહેલાં નાટો શું છે તેની વાત કરી લઈએ. નાટોની સ્થાપના બીજા વિશ્ર્વયુદ્ધની સમાપ્તિનાં ચાર વર્ષ પછી એટલે કે ૧૯૪૯માં થઈ. દુનિયાએ બે વિશ્ર્વયુદ્ધ જોયાં હતાં ને આ યુદ્ધના દુનિયાના દેશોને સમજાયું કે સંગઠન અને એકતા મહત્વનાં છે ને એક રહીશું તો ટકી શકીશું. અમેરિકા તથા રશિયાએ આ ડરનો લાભ લઈને પોતપોતાની ધરી રચવા માંડી ને સંગઠનો બનાવવા માંડ્યાં. યુરોપ-અમેરિકાને અલગ પાડતા એટલાન્ટિક મહાસાગરના કાંઠે ફેલાયેલા દેશોએ ભેગા થઈને નાટો બનાવ્યું ને અમેરિકાએ તેની આગેવાની લીધી. નાટોની સ્થાપના થઈ ત્યારે સભ્ય દેશો ૧૨ હતા. તેમને જાપાન-ચીનથી પણ ખતરો લાગતો હતો કેમ કે બીજા વિશ્ર્વયુદ્ધ વખતે જાપાને હાહાકાર મચાવ્યો હતો.